SET สัปดาห์หน้าเสี่ยงปรับลง ตลาดยังไม่พ้นช่วงผันผวน
บล.ไทยพาณิชย์มองว่าตลาดฯสัปดาห์หน้า (18 ม.ค.) ยังอยู่ในทิศทางผันผวน ช่วงต้นสัปดาห์ดัชนีฯมีโอกาสที่จะปรับตัวลงได้ เนื่องจากกังวลผลประกอบการกลุ่มแบงก์ และเศรษฐกิจของจีน ซึ่งอาจจะมีผลกระทบต่อราคาน้ำมันดิบไปด้วย พร้อมให้แนวรับ 1,240-1,230 จุด ส่วนแนวต้าน 1,260-1,270 จุด
15 ม.ค. 2559

นายเอกภาวิน สุนทราภิชาติ ผู้จัดการฝ่ายกลยุทธ์การลงทุน บล.ไทยพาณิชย์ เปิดเผยถึงตลาดหุ้นไทยช่วงบ่ายนี้ (15 ม.ค.) ปรับตัวลง จากแรงขายที่เพิ่มขึ้นมา โดยมีหุ้น 3 กลุ่มหลักที่กดดันตลาดฯ ทั้งหุ้นในกลุ่มพลังงานที่ปรับตัวลงหลังราคาน้ำมันดิบกลับมาอ่อนตัวลง และมีแนวโน้มที่จะหลุดระดับ 30 เหรียญฯ/บาร์เรล, กลุ่มแบงก์ภาพรวมก็ยังไม่ดีโดยจะมีการประกาศผลประกอบการในสัปดาห์หน้า ส่วนกลุ่ม ICT การฟื้นตัวยังมีจำกัด
ด้านตลาดหุ้นอื่นในภูมิภาคเอเชียวันนี้ส่วนใหญ่จะติดลบเฉลี่ยกว่า 1% โดยเฉพาะตลาดหุ้นจีนที่ร่วงหนัก 3.5% เนื่องจากในวันอังคารหน้าจีนจะมีการประกาศข้อมูลเศรษฐกิจ ทั้งตัวเลข GDP, ยอดค้าปลีก และผลผลิตภาคอุตสาหกรรม ซึ่งตลาดฯกังวลว่าจะออกมาไม่ดี ทำให้มีแรงขายทำกำไรออกมาก่อน
แนวโน้มการลงทุนในสัปดาห์หน้า (18 ม.ค.) มองว่าตลาดฯยังอยู่ในทิศทางผันผวน ช่วงต้นสัปดาห์ดัชนีฯมีโอกาสที่จะปรับตัวลงได้ เนื่องจากกังวลผลประกอบการกลุ่มแบงก์ และเศรษฐกิจของจีน ซึ่งอาจจะมีผลกระทบต่อราคาน้ำมันดิบไปด้วย พร้อมให้แนวรับ 1,240-1,230 จุด ส่วนแนวต้าน 1,260-1,270 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 206.00 บาท ลดลง 13.00 บาท
KBANK ปิดที่ 154.50 บาท ลดลง 5.50 บาท
ADVANC ปิดที่ 144.50 บาท ไม่เปลี่ยนแปลง
AOT ปิดที่ 346.00 บาท เพิ่มขึ้น 2.00 บาท
SCC ปิดที่ 408.00 บาท ลดลง 6.00 บาท
 
ที่มา: สำนักข่าวอินโฟเควสท์